Toshkent shahar IIBB “Hozirgi mashinalar konserva bankasiga o‘xshaydi” qabilidagi gaplarga munosabat bildirdi (foto)

Toshkent shahar IIBB matbuot xizmati tarmoqlarda zamonaviy avtomobillar yo‘l-transport hodisalari oqibatida pachoqlanib ketayotgani to‘g‘risida tarqalayotgan xabarlarga munosabat bildirdi.

“Hurmatli haydovchilar! Bilingki, hatto ‘KamAZ’lar ham g‘ijimlanib ketadi. Qog‘oz kabi g‘ijimlanib, yirtiladi. Tezlikni oshirganda qaysidir avtomobilda xavfsizlikda bo‘laman deb o‘ylamang. Aynan tezlikni oshirish va boshqa shu kabi xatolar yo‘llarda og‘ir oqibatlarga sabab bo‘ladi, bunda avtomobil emas, uni boshqargan odam aybdor.
Yo‘l-transport hodisalari ro‘y berganda kuzovning yo‘g‘onligining xavfsizlikka dahli bormi? Yo‘q, ko‘plab avtohavaskorlarning bu boradagi yanglishmovchiliklariga qaramasdan, buning ahamiyati yo‘q. Bugungi kunda kuzov panellari yengilroq, ammo yuqori mustahkamlikka ega bo‘lgan materiallarda tayyorlanadi. Ammo xavfsizlik borasida birinchi o‘rinda bugungi kunda yuqori mustahkamlikka ega bo‘lgan po‘lat qo‘llanilgan tarzda ishlab chiqariladigan kuzovning kuch tuzilmasi ahamiyatlidir. Natijada avtomobil og‘irligi pasayadi, kuzovning qattiqligi esa oshadi. Haydovchini himoya qilib, o‘ziga asosiy zarbani qabul qiluvchi qism ham aynan kuzovdir.
Avtomobillarning ‘krash-test’lari ko‘pincha 50 dan (maksimum) 80 km/soatgacha bo‘lgan tezlikda o‘tkaziladi. Sababi, turli davlatlarda ruxsat berilgan tezlik ko‘rsatkichi shular orasidadir. Ammo real hayotda esa yo‘llardagi YTHlar tezlik sezilarli darajada oshirilganda sodir bo‘ladi”, — deyiladi xabarda.
IIBB misol tariqasida internet tarmoqlarida tarqalgan “tanklarning” – xorijda ishlab chiqarilgan avtomobillarning YTHga uchraganlaridan keyingi holatlari aks etgan suratlarni topib, havola etdi.